作者:宋之問
標題:使至嵩山尋杜四不遇慨然複傷田洗馬韓觀主因以題壁贈杜侯杜四
內容:洛橋瞻太室，期子在雲煙。歸來不相見，孤賞弄寒泉。與君闊松石，於茲二十年。田公謝昭世，韓子秘幽埏。憶昔同攜手，山棲接二賢。笙歌入玄地，詩酒坐寥天。舊友悉零落，罷琴私自憐。逝者非藥誤，餐霞意可全。為餘理還策，相與事靈仙。